**Kúzlo dobrého jedla**

My, členovia rýchleho občerstvenia, ktorí nesieme meno Fast food, sme presvedčení, že práve my hýbeme dnešným svetom, sme najobľúbenejší a bez nás by ľudstvo neprežilo. Veď kto odmietne šťavnatú šunkovú pizzu alebo smažené hranolky?

My, členovia zdravej slovenskej kuchyne, s istotou tvrdíme, že sme to my, ktorí sú základom jedálenského stola v každej domácnosti a sme to my – chrumkavý chlebík alebo čerstvá zeleninka, ktorí právom nesieme titul „Kráľovské občerstvenie.“

Slovo dalo slovo a oba tímy sa dohodli, že sa stretnú v súboji, ktorý rozhodne, kto je najobľúbenejší, najchutnejší a kto získa titul „Kúzelné dobré jedlo.“

Prvou disciplínou bola Narodeninová oslava. 15 rokov je predsa veľký dôvod na hostinu s preplnenými stolmi všelijakých dobrôt. Dominovala šľahačková torta, ktorá s úsmevom čakala na maškrtné jazýčky. Každému sa dostalo obrovského kusiska smotanovej plnky, piškótového cesta a šľahačky. Marcipán bol nádherný, čo tam po tom, že ostal nedotknutý a pohodený na každom tanieri. Za sladkou bombou prišla chuť na niečo slané. Na rad prišli čipsy. Solené, syrové alebo slaninové, v podstate to bolo jedno, hlavne, nech ich je obrovské množstvo. Naraz sa ozval smäd. Kola sa potešila a s pôžitkom si vychutnávala svoj vodopád začínajúci sa v hrdle každého účastníka oslavy.

Párty skončila šťastnými výrazmi tvárí všetkých. Tak dobre sa dávno nenajedli. Nik sa už nedozvedel, že každý z nich prežil ťažkú noc a hrozné sny. Prečo asi? Žeby plné brucho?

Na celý priebeh sa so smútkom prizerala úroda zo záhradky s čerstvo upečeným chlebíkom, ktorý pri závane prehry strácal svoju vôňu. Prvé kolo vyhral jednoznačne Fast food.

Na druhú disciplínu sa s odhodlanosťou vyhrať pripravili oba tímy. Ukázali svoju silu pri pohostení spolužiakov, ktorí strávili poobedie vypracovaním náročného skupinového projektu z občianskej náuky. Vybrali sa do prírody s cieľom fotografovať pamiatky a krásy obce. Do ruksakov si zbalili nesladenú minerálnu vodu, ktorá im počas dlhého chodenia vedela najúčinnejšie uhasiť smäd. Cestou im dodali energiu lesné jahody a čučoriedky, ktoré si sami nazbierali a šup – rovno z ruky do úst. Na čistinke sa ozval hlad a pohľad do ruksakov im pripomenul, že si prichystali desiatu a nebudú o hlade. Chlebík s maslom a šťavnatá paradajka s paprikou, ktorá za odmenu vôbec neštípala. Ako dezert na nich čakali jabĺčka na neďalekej jabloni, ktoré priam volali po odtrhnutí.

Kto už by si spomenul v lone matky prírody, ktorá im ponúkla veľa svojich darov a čerstvý vzduch, na pizzu a kolu? Každý sa tešil na zeleninovú polievku, ktorú pre nich varila mamka z úrody z vlastnej záhradky.

Fast food nechápavo krútil hlavou. Veď mali mobily, nevedeli si objednať pizzu namiesto zdĺhavého chystania desiaty? Ako im môže chutiť čistá voda?

Stav po druhom kole bol nerozhodný 1:1.

Nasledovala disciplína, ktorá mala rozhodnúť o víťazovi. Súťažiaci sa stretli v školskej jedálni, čo veľmi potešilo členov tradičného a zdravého jedla, lebo školské stravovanie podlieha prísnym normám a teda ich víťazstvo bolo takmer isté. Členovia Fast foodu sa cítili diskriminovane, ale rozhodli sa bojovať do posledného dychu.

Príprava obeda začala čistením zemiakov, ktoré sa tešili, ako uvarené budú všetkým veľmi chutiť. Avšak prišiel úder zo strany Fast food, ktorého výsledkom boli zemiakové hranolky. Súperi si dali veľký pozor na kuracie mäsko, ktoré chceli podávať ako udusené vo vlastnej šťave. Zámer im vyšiel, nedali šancu pripraviť z neho mastné steaky. Mrkvový šalát bez cukru sa škodoradostne usmieval a zaisťoval absolútnu výhru zdravej slovenskej kuchyne. Vtom prišiel ďalší úder. Deviataci si potajomky objednali pizzu, ktorá sa akurát doviezla donáškovou službou. Hrdo, ako kráľovná, sa niesla na rukách žiakov a venovala kyslý úsmev celému školskému menu.

Na tanieri sa stretli oba tímy. Dusené kuracie mäso vo vlastnej šťave s hranolkami a mrkvový šalát svojou prirodzenou chuťou osladil a prispel k výslednému estetickému efektu. Obed chutil všetkým. Dokonca aj deviataci, ktorí chceli pôvodne obed v škole ignorovať, si šli vypýtať dávku navyše. Len minimum žiakov odnieslo svoje taniere s nejakými zvyškami jedla. Fast food sa tešil svojmu zastúpeniu v podobe hranoliek. Zdravá slovenská kuchyňa bola hrdá na svoj prínos bez tuku a cukru.

Ako dopadlo zápolenie o prvé miesto?

Vylúčiť zo svojho života všetky tie nezdravé dobrôtky a vzdať sa navždy pizze, hranolčekov a koly? Venovať čas príprave zdravých jedál a orientovať sa iba na ovocie a zeleninu? Tri disciplíny potvrdili staré známe: zlatá stredná cesta, alebo z každého rožku trošku. Oba tímy po prvotnom pocite z prehry, avšak po následnom hlbokom pouvažovaní, dospeli k nasledovnému záveru.

My, členovia rýchleho občerstvenia a členovia zdravej slovenskej kuchyne, sme sa spoločne dohodli, že ingrediencie ako naša harmónia a vyváženosť, vzájomná spolupráca a priateľstvo, kompromis a komunikácia a samozrejme láska, s akou je jedlo pripravované, sú tým pravým kúzlom dobrého jedla.

Meno žiaka: Stanislava Pátereková

Ročník: 8. ročník

Škola: Základná škola s materskou školou Beňadovo 68